Ein faß/ welchs niemand füllen kan/
Ein durst/ den niemand stillen kan/
Ein haß/ den man nicht enden kan/
Ein zorn/ den man nicht wenden kan/
Ein hoffen/ voller angst vnd forcht/
Ein förchten/ das auff hoffnung' horcht/
Ein vngetröste trawrigkeit/
Ein' angestelte frölichkeit/
Ein haus/ da keine sonne scheint/
Ein garten/ da nicht bäwme seind/
Ein garten/ da man irre geht/
Ein vest-verschlossen rosenbeht/
Ein obest/ das nicht veste steht/
Ein apfel/ den der wind abweht/
Ein ohne-frucht vnd weiden-bawm/
Ein selten-schlaff/ ein steter trawm/
Ein witwerbett'/ ein wüster raum/
Ein mutig pferdt/ frey/ ohne zaum/
Ein küner reiter ohne pferdt.
Ein reicher schatz/ bedeckt mit erd'/
Ein orgelwerck/ ohn' organist'
Ein sparer/ da kein zehrer ist/
Ein seitenspiel/ ohn' allen klang/
Ein aufferwachsen/ ohne zwang/
Ein schöner becher/ ohne tranck/
Ein wolverdienen/ ohne danck/
Ist einsamkeit vnd jungfrawschafft/
Wo man der starcken liebekrafft
Erfahren muss. Drumb lob' ich euch/
Herr bräutigam/ vnd auch zugleich
Euch jungfraw braut/ daß jhr dem weh'
Jtzt abzusterben durch die eh
Bereit seyt/ vnd wünsch' euch dazu/
Nach diesem tode/ sanffte ruh'/
Vnd nach der ruhe solche lust/
Die solchen todten ist bewust
Vnd nach der lust denn wieder ruh.
So bringt man todt sein leben zu!